**ОБРАЗЛОЖЕЊЕ**

Правни основ за доношење Одлуке о усклађивању пословања Јавног предузећа за стамбене услуге ''Нишстан'' Ниш са Законом о јавним предузећима су члан 5, 6. и 79. став 1. Закона о јавним предузећима („Службени гласник РС“, број 15/2016), и члан 37. Статута Града Ниша („Службени лист Града Ниша“ 88/08) којима су регулисана овлашћења јединица локалне самоуправе као оснивача јавних предузећа.

 Предложеном Одлуком врши се усаглашавање оснивачког акта – Одлуке о оснивању Јавног предузећа за стамбене услуге „Нишстан“ Ниш („Службени лист Града Ниша“ 51/2013– пречишћен текст) са одредбама Закона о јавним предузећима.

 Одлуком о оснивању Јавног предузећа за стамбене услуге „Нишстан“ Ниш регулише се оснивање јавног предузећа, услови које јавно предузеће као правни субјект мора да испуњава да би обављао делатност од општег интереса, делатности које јавно предузеће може да обавља, имовина и органи јавног предузећа, као и однос и овлашћења оснивача кроз регулаторну и контролну функцију.

 Управљање у ЈП „Нишстан“ је организовано као једнодомно, тако да су органи предузећа Надзорни одбор и директор. Предложеном Одлуком се прописују услови које морају да испуњавају чланови Надзорног одбора, чиме се остварује професионализација менаџмента јавног предузећа.

Надзорни одбор, који има три члана, именује и разрешава Скупштина Града на период од четири године, с тим да се један члан Надзорног одбора именује из реда запослених, у складу са Статутом јавног предузећа. Мандат председнику и члановима Надзорног одбора престаје истеком периода на који су именовани, оставком или разрешењем. Надзорни одбор не може пренети право одлучивања из своје надлежности на директора или друго лице у јавном предузећу. Нови Закон о јавним предузећима садржи одређене промене у случајевима када се председник и чланови Надзорног одбора разрешавају пре истека периода на који су именовани, тако да је између осталог као инперативни разлог за разрешење предвиђен случај када јавно предузеће не достави годишњи, односно трогодишњи програм пословања у роковима предвиђеним чл. 59 Закона о јавним предузећима или када пропусти да предузме неопходне мере пред надлежним органима у случају основане сумње да одговорно лице јавног предузећа делује на штету јавног предузећа несавесним понашањем или на други начин и тд.

Новим Законом о јавним предузећима је као новина убедена обавеза Надзорних одбора усвајања тромесечних извештаја о степену усклађености планираних и реализованих активности. Такође је досадашња обавеза Надзорног одбора да утврђује финансијске извештаје јавног предузећа замењена обавезом усвајања финансијаких извештаја, док више не постоји обавеза да се финансијаки извештаји достављају оснивачу на сагласност.

 Директора предузећа именује Скупштина Града, а на основу спроведеног јавног конкурса, на период од четири године. Новим Законом о јавним предузећима су прецизније дефинисани услови за именовање директора јавног предузећа у делу потребне стручне спреме, предвиђено је да директор мора имати најмање пет година радног искуства на пословима за које се захтева високо образовање и најмање три године радног искуства на пословима који су повезани са пословима јавног предузећа, да познаје област корпоративног управљања или област финансија, да има радно искуство у организовању рада и вођењу послова и др. Мандат директора престаје истеком периода на који је именован, оставком или разрешењем. Директор не може имати заменика. Закон о јавним предузећима предвиђа и вршиоца дужности директора који се може именовати до именовања директора јавног предузећа по спроведеном јавном конкурсу.

 Оснивачким актом Предузећа одређено је да ће основни капитал, који ће бити унет као регистрациони податак износити 100,00 динара, као и да ће се усклађивање регистрованог капитала са капиталом исказаним по финансијским извештајима извршити у складу са позитивним законским прописима који регулишу ову материју.

 Регулаторна и контролна функција Града Ниша као оснивача се остварује, у услучају поремећаја у пословању, кроз предузимање мера којима се обезбеђују услови за несметано функционисање Предузећа. Такође је ради заштите општег интереса предвиђено да оснивач даје сагласност на статут, на одлуке о умањењу имовине кроз давање гаранција, јемства, залоге и слично, на располагање имовином веће вредности, на статусне промене, на тарифни систем односно одлуку о ценама, на годишњи односно трогодишњи програм пословања, и др. Новим Законом о јавним предузећима је досадашња обавеза Надзорног одбора да одлучује о статусним променама проширена и на улагање капитала, али је за доношење ових одлука необходна предходна сагласност оснивача.

 У прелазним и завршним одредбама регулисана је обавеза усаглашавања Статута Јавног предузећа „Нишстан“ са одредбама ове Одлуке.

 Имајући у виду да је Одлуке о усклађивању пословања Јавног предузећа за стамбене услуге ''Нишстан'' Ниш са Законом о јавним предузећима сачињена у складу са важећим законским прописима и пратећом нормативом, Управа за имовину и инспекцијске послове предлаже доношење решења као у диспозитиву.

 **УПРАВА ЗА ИМОВИНУ И**

 **ИНСПЕКЦИЈСКЕ ПОСЛОВЕ**

 **НАЧЕЛНИК**

 **Љубиша Јанић, дипл. правник**